Vietcong

Výcvik

Na začiatku hry je k dispozícii výcvik, ktorý sa skladá zo štyroch častí - opičia dráha, strelnica, strelnica ťažkých zbraní a umelé bojisko. Výcvikom vás sprevádza výcvikový seržant, ktorého meno však nie je známe.

Postavy

Hlavná postava hry je spravodajský seržant 1. triedy (odpovedá hodnosti rotmajster) Steve R. Hawkins (* 12. októbra 1939) . Po svojom príchode do Vietnamu slúžil 3 týždne v tyle, ako inštruktor vietnamských špeciálnych jednotiek v Nha Tranu. 27. júna 1967 prichádza do tábora Nui Pek, v Centrálnej vysočine blízko hranice s Kambodžou, kde má nahradiť zabitého spravodajského seržanta Warrena Douglasa (ten je hlavnou postavou v datadisku Vietcong: Fist Alpha). Tu je mu zverené velenie nad tímom A-216.
Seržant (čatár) Le Duy Nhut (* 21. augusta 1930) je príslušníkom vietnamských špeciálnych jednotiek LLBD (vietnamsky Lực Lượng Đặc Biệt Quân Lực Việt Nam Cộng Hòa, v preklade Špeciálne armádne jednotky Vietnamskej republiky). Pôsobí ako stopár tímu A-216. Je miestnym horalom, ktorý sa zapojil do amerického programu výcviku LLBD. Dobre pozná okolitú krajinu, preto vedie tím na určené miesto, upozorňuje na nastražené pasce Vietcongu a pátra po aktivite nepriateľa. Používa brokovnicu Remington 870.
Štábny seržant (rotný) Joe Crocker (* 17. mája 1943) je lekárom tímu A-216. Taktiež sa venuje humanitárnej pomoci v oblasti - ošetruje, lieči miestnych obyvateľov (domorodcov Montagnarov) a očkuje ich, keďže je jedným z mála zástupcov Červeného kríža v okolí. Taktiež im vozí zásoby ryže.
Seržant 1. triedy (rotmajster) Peter James Defort (* 21. decembra 1944) je radistom tímu A-216. Pomocou vysielačky, ktorú nosí na chrbte, udržiava kontakt s velením. Jeho zbraňou je samopaľ M1A1 Thompson.
Seržant (čatár) Thomas Bronson (* 1. apríla 1940) je ženistom v tíme A-216. Keďže je odborníkom na detonácie, dokáže odpáliť určený objekt pomocou plastickej trhaviny C-4. Taktiež nosí v batohu muníciu pre celý tím.
Štábny seržant (rotný) C. J. Hornster (* 16. januára 1939) je zbraňový špecialista, guľometník v tíme A-216. Používa ľahký guľomet M60. Taktiež sa venuje streleckému výcviku stopárov vietnamských špeciálnych jednotiek LLBD v tábore Nui Pek.
Ich veliteľ je kapitán Samuel Rosenfield, veterán z druhej svetovej a kórejskej vojny. Je priateľský, skúsený dôstojník a nepotrpí si na formality. Občas sa objaví na misii, zväčša ale len dáva pokyny členom tímu na brífingu (porade pred misiou) v takticko-operačnom centre (bunkri uprostred základne Nui Pek).
Okrem týchto postáv sa v hre vyskytuje výcvikový seržant (vedie výcvik na začiatku hry), plukovník Lewis (veliteľ v Nha Trangu) a rozhlasový moderátor Jonah „Double J“ Jukowski, ktorý vyberá piesne a hovorí rôzne správy, príbehy a vtipy z frontu vo vysielaní pre amerických vojakov vo Vietname.

Soundtrack

Hra obsahuje veľa dobovej hudby, hlavne Rock and roll. V menu hry hrá skladba "Pseudohendrix". Dobová hudba sa ozýva hlavne z rádia v bunkri, ale taktiež aj na začiatku a konci misií.

Vietcong: Red Dawn

Vietcong: Red Dawn je druhý, obsahovo veľmi malý datadisk. Bol vydaný 25. marca 2005 a obsahuje iba jednu misiu pre jedného hráča. Tá sa odohráva počas kravavočerveného západu Slnka, podľa čoho dostal datadisk svoj názov. Cieľom misie je záchrana amerického pilota, ktorého vrtuľník zostrelili nepriateľskí vojaci. Misia je založená na častom boji s nepriateľskými ostreľovačmi.
Okrem toho datadisk obsahuje aj niekoľko nových máp pre hru viacerých hráčov.